Ακριβές απόσπασμα από τα πρακτικό της με αρ. 13/2010 Συνεδρίασης της Δημαρχιακής Επιτροπής
 του Δήμου Δροσιάς Αν. Αττικής

Αρ. Απόφασης : 045/2010

ΘΕΜΑ 1ο: Εξέταση της από 31/08/2010 ένστασης που κατέθεσε στο
         πρωτόκολλο του Δήμου η εταιρεία «Νικόλαος Γ. Στέφος»,
         κατά  των   όρων  διακήρυξης  του  διαγωνισμού   της
         27/09/2010  για  την  «Προμήθεια  φωτιστικών σωμάτων
         τεχνολογίας LED

ΚΑΤΕΠΕΙΓΟΝ: Λόγω  λήξης της προθεσμίας του άρθρου 15 παρ. 1
            εδάφ. α,  της  υπ’ αρ. 11389/93 απόφασης του Υπ.
            Εσωτερικών (ΕΚΠΟΤΑ)

   Στη Δροσιά και στο Δημοτικό Κατάστημα, σήμερα την 17η του μήνα Σεπτεμβρίου του έτους 2010, ημέρα της εβδομάδος Παρασκευή και ώρα 15:00, συνήλθε σε δημόσια συνεδρίαση η Δημαρχιακή Επιτροπή, ύστερα από την υπ' αρ. 013/16-09-2010 έγγραφη πρόσκληση του Προέδρου της, που δόθηκε σε κάθε ένα μέλος της, σύμφωνα με τα άρθρα 95 παρ. 4 & 105 παρ. 6 του Ν.3463/06 (Κ.Δ.& Κ.).

  ΠΑΡΟΝΤΕΣ: 1.-Πασιπουλαρίδης Αβραάμ, 2.-Ζαμάνης Διονύσιος,
            3.-Καραγιάννης Κων/νος, 4.-Δημοπούλου Αδαμαντία,

  ΑΠΟΝΤΕΣ : 1.-Ουρανός Εμμανουήλ.

   Πριν την έναρξη της συνεδρίασης ο Πρόεδρος ενημέρωσε τα Μέλη για το κατεπείγον του θέματος. Ομόφωνα τα Μέλη συμφώνησαν με τους λόγους του κατεπείγοντος.

  ΠΡΟΕΔΡΟΣ: Την 31/08/2010, η εταιρεία «Νικόλαος Γ. Στέφος» κατέθεσε στο πρωτόκολλο του Δήμου ένσταση κατά της διακήρυξης του διαγωνισμού για την «Προμήθεια φωτιστικών σωμάτων τεχνολογίας LED».
   Επί της εν λόγω ένστασης, έχουμε να παρατηρήσουμε τα εξής:
 1.-Ο Δήμος Δροσιάς, πριν οριστικοποιήσει τους όρους διακήρυξης-μελέτης και προκειμένου να διασφαλίσει, κατά το δυνατόν περισσότερο, ένα αρκετά σεβαστό ποσό που θα δαπανήσει για την υπ’ όψιν προμήθεια, διενήργησε λεπτομερή έρευνα αγοράς, προκειμένου να ζητήσει ένα προϊόν τεχνολογικά άρτιο και το οποίο θα συνοδεύεται από το μέγιστο δυνατό χρόνο εργοστασιακής εγγύησης καθώς και μικρό χρόνο παράδοσης, προϋποθέσεις που συνάδουν με κατασκευαστικούς οίκους υψηλής και δοκιμασμένης τεχνολογίας και μεγάλης παραγωγικής ικανότητας.
   Η έρευνα αγοράς που διενήργησε ο Δήμος, έδειξε ότι σημαντικός αριθμός εταιρειών διαθέτουν και εγγυούνται τις παραπάνω παραμέτρους, πράγμα που επιβεβαιώνεται από το γεγονός ότι μέχρι σήμερα, από τις τριάντα τέσσερις (34) εταιρείες που έχουν παραλάβει επίσημα την διακήρυξη, οι τριάντα τρεις (33) δεν υπέβαλλαν καμία ένσταση για κανέναν λόγο.
   Κατά συνέπεια δικαιώνεται απόλυτα ο Δήμος για τις τεχνικές και λοιπές διαδικαστικές απαιτήσεις που αναφέρονται στη διακήρυξη του υπ’ όψιν διαγωνισμού.
 2.-Η οδηγία 93/465/EEC αφορά, όπως είναι γνωστό, το πιστοποιητικό CE (CE Marking) και προβλέπει αρχικά (σε ελεύθερη μετάφραση, με προσοχή ωστόσο στην ουσία της οδηγίας) πως για να φέρει ένα προϊόν τη σήμανση CE (που εξασφαλίζει την καταλληλότητά του για διάθεση στην Ευρωπαϊκή Ένωση) θα πρέπει να έχει ελεγχθεί και πιστοποιηθεί από διαπιστευμένο για το σκοπό αυτό Ευρωπαϊκό εργαστήριο.
   Δεδομένου του μεγάλου όγκου πιστοποίησης προϊόντων, εργαστήρια πιστοποίησης ποιοτικού ελέγχου σε χώρες εκτός Ευρωπαϊκής Ένωσης, έχουν ζητήσει και έχουν λάβει την άδεια (αφού και αυτά με τη σειρά τους ελέγχθηκαν και πιστοποιήθηκαν για τις διαδικασίες ελέγχου που ακολουθούν) να εκδίδουν πιστοποιητικά CE, λειτουργώντας τελικά σαν επέκταση των Ευρωπαϊκών Εργαστηρίων Ποιοτικού Ελέγχου.
   Υπάρχουν, δε, παγκοσμίως όμιλοι εταιρειών που λόγω του όγκου των υπό πιστοποίηση προϊόντων που παράγουν, έχουν ιδρύσει ιδιόκτητα εργαστήρια, όμοια με αυτά που περιγράψαμε παραπάνω, τα οποία όμως σε κάθε περίπτωση προκειμένου να είναι έγκυρα και αποδεκτά, οφείλουν να συμμορφώνονται στις Ευρωπαϊκές διατάξεις τις οποίες έχουν δεσμευτεί να τηρούν.
   Συνεπώς εάν ένας προμηθευτής διαθέτει δικό του πιστοποιημένο εργαστήριο ποιοτικού ελέγχου ή συνεργάζεται με ένα εργαστήριο που εδρεύει εκτός Ευρωπαϊκής Ένωσης, αλλά είναι σε θέση να εκδίδει πιστοποιητικά CE, είναι δυνατόν να προσκομίσει τα πιστοποιητικά του από τα εργαστήρια αυτά, το οποίο είναι και απόλυτα σύμφωνο με αυτό που προβλέπει η συγκεκριμένη διακήρυξη, η οποία δεν ζητά τα εργαστήρια να εδρεύουν στην Ευρωπαϊκή Ένωση αλλά τα πιστοποιητικά να προέρχονται από αναγνωρισμένους Ευρωπαϊκούς Οίκους Πιστοποίησης, όπως είναι όλα τα διαπιστευμένα εργαστήρια πιστοποίησης ελέγχου που είναι σε θέση να εκδίδουν πιστοποιητικά CE βάσει Ευρωπαϊκών προτύπων και οδηγιών, οπουδήποτε και αν βρίσκονται αυτά. Όλα τα ανωτέρω ισχύουν και για τα πιστοποιητικά EN 60598-2-3, EN 61000-6-2 και EN 61000-6-3.
   Για όλους τους ανωτέρω βάσιμους, ουσιαστικούς, οικονομικούς και αληθείς λόγους, προτείνεται η απόρριψη της ένστασης της εταιρείας «Νικόλαος Γ. Στέφος».

   Μετά την ανάγνωση της εισήγησης και τη διαλογική συζήτηση που ακολούθησε, η Δημαρχιακή Επιτροπή

ομόφωνα
αποφασίζει

  Απορρίπτει την από 31/08/2010 ένσταση που κατέθεσε στο πρωτόκολλο του Δήμου η εταιρεία «Νικόλαος Γ. Στέφος», κατά των όρων διακήρυξης του διαγωνισμού της 27/09/2010 για την «Προμήθεια φωτιστικών σωμάτων τεχνολογίας LED.

   Η απόφαση αυτή πήρε τον αριθμό 045/2010 και υπογράφεται από όλα τα μέλη της Δημαρχιακής Επιτροπής που συμμετείχαν στην συνεδρίαση.

          Ο ΠΡΟΕΔΡΟΣ                          ΤΑ ΜΕΛΗ

     ΠΑΣΙΠΟΥΛΑΡΙΔΗΣ ΑΒΡΑΑΜ               ΖΑΜΑΝΗΣ ΔΙΟΝΥΣΙΟΣ
 
                                         ΚΑΡΑΓΙΑΝΝΗΣ ΚΩΝ/ΝΟΣ

                                         ΔΗΜΟΠΟΥΛΟΥ ΑΔΑΜΑΝΤΙΑ

       Ακριβές απόσπασμα
         Ο Πρόεδρος της
      Δημαρχιακής Επιτροπής

      Πασιπουλαρίδης Αβραάμ